CELEX: C2005/182/53
Language: da
Date: 2005-07-23 00:00:00
Title: Sag C-207/05: Sag anlagt den 11. maj 2005 af Kommissionen for De Europæiske Fællesskaber mod Den Italienske Republik

23.7.2005   
            
            
               DA
            
            
               Den Europæiske Unions Tidende
            
            
               C 182/30
            
         Sag anlagt den 11. maj 2005 af Kommissionen for De Europæiske Fællesskaber mod Den Italienske Republik
   (Sag C-207/05)
   (2005/C 182/53)
   Processprog: italiensk
   Ved De Europæiske Fællesskabers Domstol er der den 11. maj 2005 anlagt sag mod Den Italienske Republik af Kommissionen for De Europæiske Fællesskaber ved V. Di Bucci og L. Pignataro, som befuldmægtigede.
   Sagsøgeren har nedlagt følgende påstande:
   
               1.
            
            
               Det fastslås, at Den Italienske Republik har tilsidesat sine forpligtelser i henhold til EF-traktaten samt artikel 3 og 4 i Kommissionens beslutning 2003/193/EF (1) af 5. juni 2002 om skattefritagelser og lån på lempelige vilkår, som Italien har indrømmet til fordel for offentlige forsyningsværker med offentlig aktiemajoritet, K 27/99 (ex NN69/98), da den ikke inden for de fastsatte frister har truffet alle de nødvendige foranstaltninger til at kræve den støtte tilbage fra støttemodtagerne, som i nævnte beslutning er anset for ulovlig og uforenelig med fællesmarkedet, eller i hvert fald ikke har underrettet Kommissionen om disse foranstaltninger.
            
         
               2.
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Ved beslutningen pålægges Italien at træffe alle de foranstaltninger, som er nødvendige for at kræve den støtte tilbage fra støttemodtagerne, som er ydet og allerede stillet til disses rådighed i medfør af de retsforskrifter, som er gennemgået i beslutningen, og til inden to måneder efter beslutningens meddelelse at underrette Kommissionen om de foranstaltninger, der er truffet til efterkommelse heraf.
   Italien har hverken truffet de nødvendige foranstaltninger — og i hvert fald ikke underrettet Kommissionen derom — eller gjort gældende, at en gennemførelse af beslutningen er absolut umulig. Nyligt iværksatte lovgivningsinitiativer har medført en yderligere udsættelse af tilbagesøgningen og er i hvert fald ikke egnet til at sikre en øjeblikkelig gennemførelse af beslutningen. I øvrigt har Kommissionen hele tiden ydet Italien loyal bistand.
   
      (1)  EUT L 77 af 24.3.2003, s. 21.